(1914) ] lichame van swaren tormenten wel nae te nieten waeren ghedeghen so loesdesise weder in dat vervroren water Ende daer woerdense wieder vernuwet ten selven pijnen ende ten tormenten / Ende alle die zielen beide van mannen / ende van wijven die in dat water vielen dat al geclontert was mit schollen van yse / die woerden alle begort gelijc vrouwen mit kinde Ende woerden also groet of si staphans solden moeten gaen kinderen Ende dat hem inden lichame was beyt hem in die darme gelijc slanghen ende serpenten .Aldus gingense dolende in dat stinckende znee water mit eynen doden ijsken overwassen Alse dan hoer tijt quam datsi moesten laten geboren weerden / daerse mede waren geladen So riepense ende huylden datsi alle die helle vervolden ende aldus loesden si die slangen ende serpenten Dit en waren niet alleyne wijve Mer oec manne Ende oec en woerdense niet geboren uuten leden daerse by natueren mit rechte uut comen solden Mer ten armen ende ten boersten ende tallen leden scoerdense tfel Ende ghingen uut Dese voerseide dieren die geboren woerden hadden gloyende yseren hoefde ende harde scerpe becken daer si mede scoerden die lichamen daerse uut quamen ende in hoeren sterten haddense mennighe hingen wederhaecte daersi in staeken / wantsi en mochten niet altemale uut / die hingenen hieldense mitten wederhaken / ende dan keerden si hem wederomme ende staken die zielen mit horen yseren becken algloyende so datse daden smelten haer aederen , hoer vleysche ende hoer beyne Aldus alsi alteynen male riepen ende huylden omme hoer tormente .so mochte ment hoeren tot in den hiemel / hedde eynighe gimstre der ontfermherticheit in die duvele gheweest si solden beruert hebben gheweest daer ave Dese dieren ginghen hem in die vinghere , in die teen / ende in alle die lede Dese zielen hadden oec levende tonghen in horen mont die hem tgehemelte ende die stroet al verteerden totter longen Die schamelheit oec beide van mannen ende van wijven / dat scheenen al serpenten die donderste deyl van hoeren lichame al schoerden / ende die binnenste begeerten uut te trecken Doe seide die ziel Ic bids u , segt my wat quaede dese zielen hebben ghewracht die dit tormente doeghen dat ongelijc is , als ic wane , alle den pijnen die ic noyr hijr te voeren sach Dingel sprack : Ic seide u hijr te voren dat die ghene die in heilyghen staed sijn als si doelen in sonden / datsi te mere pijnen weerden ghewijst dan dander lude Also [ w ] el alsi oec meere glorie verdienen op datsi niet en [ .